钦定古今图书集成/理学汇编/学行典/第279卷 > 颜氏家训 > 《归田赋》晋·张华
## 钦定古今图书集成/理学汇编/学行典/第279卷 > 颜氏家训 > 《归田赋》晋·张华

随阴阳之开阖，从时宜以卷舒。冬奥处以城邑，春游
放于田庐。归郏鄏之旧里，托言静以闲居。育草木之
蔼蔚，因地势之丘墟。丰蔬果之林错，茂桑麻之纷敷。
用天道以取资，行药物以为娱。时逍遥于洛滨，聊徜
徉以纵意。目白沙与积砾，翫众卉之同异。扬素波以
濯足，溯清澜以荡思。低徊往留，栖迟庵蔼。存神忽微，
游精域外。藉纤草以为茵，援垂阴以为盖。瞻高鸟之
凌风，临鯈鱼于清濑。眇万物而远观，修自然之通会。
以退足于一壑，故处否而忘泰。